|  |
| --- |
| 4. april 2019    Dok ID: 139640 |

Bilag til FH-DA forslag om løsning af cabotage og godskørsel

# Bilag - Kontrolforanstaltninger

## Udgangspunkt

Det er en forudsætning for FH og DA, at der etableres et nyt og effektivt kontrolsystem, som sikrer, at reglerne for såvel udenlandske som danske virksomheder bliver overholdt. FH og DA peger i den forbindelse på, at regeringen kan hente inspiration fra de kontrolsystemer, man har opbygget i andre EU-lande såsom Tyskland og Frankrig, herunder etableringen af et vejpoliti.

Det er ligeledes en forudsætning, at regeringen afsætter tilstrækkelige ressourcer med henblik på at opbygge og drive det ønskede kontrolsystem.

FH og DA forudsætter, at det fremadrettede kontrolsystem bliver udarbejdet i et samarbejde mellem parterne og de relevante ministerier.

FH og DA er enige om, at nedenstående input bør indgå i dette arbejde.

## Cabotage

Kontrollen af virksomheder, der kører cabotage eller kombineret transport består af en forudgående anmeldelsespligt og stikprøvevis kontrol på landevejene. Stikprøvekontrollerne skal bygger på en risikobaseret tilgang.

1. Anmeldelse

Inden cabotage eller den kombinerede transporten skal virksomheden anmelde aktiviteten i et nyoprettet register. FH og DA forestiller sig registreringerne gennemført ved hjælp af en applikation til mobiltelefoner.

Følgende stamoplysninger skal registreres: Virksomhedens navn, adresse, registreringsnummer på lastbil (arbejdssted) og chaufførens oplysninger.

Via applikationen anmelder chauffører turen med angivelse af egen, arbejdsgivers og køretøjets identitet. Ved påbegyndelsen og afslutningen af cabotage og kombineret transport skal chaufføren via applikationen logge position og tidspunkt. Denne registreringspligt vurderes at ligge inden for rammerne af håndhævelsesdirektivets art 9, stk. 1, a, idet køretøjets position og identitet er omfattet af bestemmelsen om arbejdsstedets adresse, når der foretages den nødvendige tilpasning til mobile arbejdspladser.

Virksomheden skal også oplyse, at den under turen i DK betaler chaufføren en timeløn, som mindst svarer til hvad danske arbejdsgivere skal betale for at få udført tilsvarende arbejde i henhold til godskørselsloven.

1. Myndighedskontrol

Myndighederne beder virksomhederne indsende dokumentation for overholdelse af vilkårene efter dansk lovgivning. Dokumentation er lønsedler for chaufføren med oplysninger om den løn, der er udbetalt for kørsel i Danmark.

Færdselsstyrelsen kan kontakte myndighederne i virksomhedens hjemland via de nationale kontaktpunkter eller evt. via IMI-systemet med henblik på at få verificeret de oplysninger, som virksomheden har indtastet i registret.

1. Vejsidekontrol

Politiet skal løbende og effektivt kontrollere, at virksomheder, der udfører cabotage eller kombineret transport i Danmark, overholder de danske regler. Når en lastbil, der kører en anmeldt cabtoagetur, krydser grænsen, kan politiet få et advis via de nummerpladescannere, der er placeret ved grænseovergangene (hvis de ikke er placeret, skal de opsættes).

Politiet skal bl.a. udføre følgende kontrol, når en lastbil stoppes:

* Har virksomheden gyldig tilladelse fra hjemlandets myndigheder til at udføre transport?
* Er der tale om cabotage eller kombineret transport?
* Er virksomheden anmeldt i det danske register?
* Fragtbrev eller anden beskrivelse af endemål for transporten
* Ansættelsesbevis, hvoraf timeløn ved kørsel i Danmark, fremgår
* Hvis virksomheden tidligere har kørt cabotage- eller kombiture i Danmark, skal dokumentation for overholdelse af kravene til aflønning kunne fremvises. Det sidste skal ske ved fremvisning af timelønssedler, hvor aflønningen for kørsel i DK er udspecificeret. Chaufføren/virksomheden skal på forlangende kunne fremlægge en oversættelse af dokumenterne, jf. reglerne i håndhævelsesdirektivet. Der skal kunne fremvises dokumentation for en forudgående 2-årig periode.

Hvis virksomheden ikke har anmeldt turen i registret eller ikke kan dokumentere overholdelse af kravene til aflønning, skal der udskrives en bøde på stedet. Sanktionen bliver skærpet i gentagelsestilfælde.

## Godskørsel

Kontrollen af godskørsel sker ligesom i dag ved ansøgning om godskørselstilladelse.

1. Ansøgning

Ved ansøgning om godskørselstilladelse sker der en kontrol af, hvorvidt virksomheden er omfattet af én af de overenskomster, som kan danne grundlag for en godskørselstilladelse eller om virksomheden oplyser, at man følger niveauet i de kollektive overenskomster, der er indgået af de på godskørselslovens område mest repræsentative arbejdsmarkedsparter i Danmark, og som gælder på hele det danske område.

Sidstnævnte oplysninger gives på tro- og love. Færdselsstyrelsen skal bede om dokumentation for lønudbetalinger, når der er tale om en ikke-overenskomstdækket virksomhed.

For de overenskomstdækkede virksomheder sker kontrollen ved at Færdselsstyrelsen tjekker medlemskab af arbejdsgiverforening eller ved tiltrædelsesoverenskomster beder om dokumentation for overenskomstdækningen.

1. Myndighedskontrol

Færdselsstyrelsen foretager kontrol af, om de oplysninger, der ligger til grund for godskørselstilladelsen, også er korrekte.

Det betyder, at en virksomhed, der har oplyst, at den er omfattet af en overenskomst indgået af én af de mest repræsentative arbejdsmarkedsparter i Danmark, skal kunne dokumentere det. Det kan ske ved oplysning om medlemskab af en arbejdsgiverforening eller ved indsendelse af tiltrædelsesoverenskomst.

Virksomheder, der ikke er omfattet af en overenskomst, skal dokumentere overholdelse af vilkårene for godskørselstilladelsen. Det kan ske ved indsendelse af ansættelseskontrakter og/eller lønsedler.